
MĂRTURISIRE  
 
Dumnezeul meu – Dumnezeu al 
luminii înțelepte și al  
umbrei celei drepte – Dumnezeu al 
izvoarelor neșovăitoare – aflate mereu cu  
toate șoaptele 
pline – la porțile grele-ale 
pământului – atotcercetătoare 
 
Dumnezeul meu începe din 
mânăstirea pădurilor – unde  
cercetează copitele inorogului și  
solzii orbitori ai lemùrilor - începe din fâlfâirile 
vultùrilor – din cremenea și 
fulgerările rodnice ale 
munților – din copacul cu păsări cel 
trainic - din  
înalt și din 
tainic 
 
Dumnezeul meu – Dumnezeu al 
nunții între soare și lună – al  
cântecului de strună – dar și al 
dezbătutului sfat al  
mumelor – al giuvaierelor zării și-al 
adâncului mării – al drumului și-al 
drumelor - al smaraldului  
frunții și al dogorilor potolite-n 
iubire și-n glăsuire de 
aștri 
 
Dumnezeul meu nu mi se arată între 
trăsnet și spaimă – nici nu mă 
suduie – nici nu-mi ia din haină – ci șade noaptea în  
mijlocul lacului - și privește – fermecat și 
pe gânduri - cum 
lebăda unduie 
 
Dumnezeul meu – Cel Care nu mă vrea 
vierme ori tină – ci mă ridică 
în slava Sa lină - și frate 
îmi spune – întru toate cele 
orânduite și bune 

Dumnezeul meu nu mă vrea rob de pe  
alt mal – ci doar să sorb – din când în 
când – dimpreună cu El – din 
Potirul Graal 
 
Dumnezeul meu nu are sânge pe  
mâini - și nici prejurul Lui nu e 
privegheat de câini: Dumnezeul meu 
este mai înalt decât visul – mai 
împăcat decât paradisul 
 
Dumnezeul meu este 
harnic în lemn cioplitor: năzuiește 
astfel – spre inimă – spre 
foc – spre alean și spre 
dor - și mă ia lângă El – să-i fiu 
în răstimpuri – deșteptat  
ajutor 
 
 
Doamne – cu Tine dimpreună 
trudesc până la focurile de 
seară – iar mâine dimineață 
tot ce-am început azi – vom continua 
cu împreună-bucurie – cu ochii împrospătați și  
treziți de apa vie 
iară 
*** 
 
SONET EXASPERAT 
 
umil se pierd în pulberi omeniri 
din când în când – o rază minunată 
smulge și izbăvește printre miri 
un fir de colb al lui „a fost odată” 
 
pe-o creangă sui înalt spre Dumnezeu 
pe alta mă scobor între suspine: 
la mijloc de cântar – oar' cine-s eu? 
...stejari foșnesc – tot între rău și bine... 
 
dungat pușcăriaș mă plimb prin lume 
purtând stigmatele amestecat 
...decât să-ntreb și nimeni nu mă-ndrume 

mai bine-s ucenic la fulgerat: 
să scaperi – nu te-opri din făptuire 
și nici s-alegi: ori crimă – ori iubire! 
*** 
 
                                          Adrian Botez 
 
